CELEX: 62014TN0817
Language: mt
Date: 2014-12-18 00:00:00
Title: Kawża T-817/14: Rikors ippreżentat fit- 18 ta’ Diċembru 2014 – Zoofachhandel Züpke et vs Il-Kummissjoni

16.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 89/30
            
         Rikors ippreżentat fit-18 ta’ Diċembru 2014 – Zoofachhandel Züpke et vs Il-Kummissjoni
   (Kawża T-817/14)
   (2015/C 089/36)
   Lingwa tal-kawża: il-Ġermaniż
   
      Partijiet
   
   
      Rikorrenti: Zoofachhandel Züpke GmbH (Wesel, il-Ġermanja), Zoohaus Bürstadt, Helmut Ofenloch GmbH & Co. KG (Bürstadt, il-Ġermanja), Zoofachgeschäft – Vogelgroßhandel Import-Export Heinz Marche (Heinsberg, il-Ġermanja), Rita Bürgel (Uthleben, il-Ġermanja), Norbert Kass (Altenbeken, il-Ġermanja) (rappreżentant: C. Correll, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tikkundanna lill-konvenuta tikkumpensa d-dannu li ġarrbu r-rikorrenti b’effett mill-1 ta’ Jannar 2010 sa llum minħabba l-adozzjoni tal-projbizzjoni tal-importazzjoni ta’ għasafar selvaġġi maqbuda fl-UE, li kważi tapplika fuq skala dinjija, stabbilita fir-Regolament (KE) Nru 318/2007 (ĠU 2008, L 56M, p. 165) u/jew fir-Regolament ta’ Implimentazzjoni (UE) Nru 139/2013 (ĠU L 47, p. 1) tas-7 ta’ Jannar 2013;
            
         
               —
            
            
               tikkundanna lill-Kummissjoni għall-ispejjeż ġudizzjarji u għall-ispejjeż extraġudizzjarji.
            
         
      Motivi u argumenti prinċipali
   
   Insostenn tar-rikors, ir-rikorrenti jsostnu, l-ewwel nett, li permezz taż-żamma, mingħajr sens ta’ kritika, tal-projbizzjoni tal-importazzjoni b’portata ġeografika straordinarjament kbira, il-Kummissjoni kisret il-libertà tal-eżerċizzju ta’ attività ekonomika kif ukoll, parzjalment, id-dritt għal proprjetà li kienu jgawdu r-rikorrenti. Fid-dawl tal-konoxxenzi xjentifiċi, fi kwalunkwe każ, disponibbli mill-2010, din il-projbizzjoni ma tistax tiġi ġġustifikata b’raġunijiet imperattivi bħal dawk tal-protezzjoni tas-saħħa.
   It-tieni nett, fil-fehma tar-rikorrenti, il-Kummissjoni, billi żammet fis-seħħ il-probizzjoni tal-importazzjoni, kisret il-prinċipju ta’ proporzjonalità kif ukoll il-prinċipji ta’ xogħol diliġenti peress li la ħadet suffiċjentement inkunsiderazzjoni d-data disponibbli u lanqas l-istat attwali rilevanti tal-konoxxenzi xjentifiċi. Il-projbizzjoni tal-importazzjoni ta’ għasafar selvaġġi b’portata dinjija għadha bbażata fuq konoxxenzi u preżunzjonijiet tal-2005, meta għall-ewwel darba, l-influwenza tat-tjur, mill-Asja infirxet fl-Ewropa u kellha tittieħed azzjoni immedjata. Skont ir-rikorrenti, id-data li nġabret matul is-snin li segwew lanqas ma tiġġustifika, fi kwalunkwe każ, mill-2010, din il-projbizzjoni ta’ importazzjoni daqstant ġeografikament estiża. Barra minn hekk, fil-frattemp neċessarjament kien hemm hemm bżonn li jiġu previsti metodi iktar effikaċji u inqas kontraenti għar-rikorrenti bħas-sorveljanza koerenti tal-għasafar migranti.
   It-tielet nett, ir-rikorrenti jsostnu li huma ġarrbu dannu reali u ċert u li hemm rabta kawżali bejn dan id-dannu u l-aġir illegali tal-Kummissjoni.